Predkladacia správa

Dňa 1. januára 2009 nadobudol účinnosť zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z.  (ďalej len „zákon o sociálnych službách“), s výnimkou vybraných ustanovení, ktorý priniesol regionálnej a miestnej samospráve viacero nových úloh a kompetencií v oblasti sociálnych služieb. Ide najmä o vykonávanie lekárskej a sociálnej posudkovej činnosti na účely posúdenia odkázanosti na sociálnu službu, poskytovanie nových druhov sociálnych služieb, úhradu ekonomicky oprávnených nákladov pri zabezpečení sociálnej služby u verejného poskytovateľa sociálnych služieb, poskytovanie finančných príspevkov neverejným poskytovateľom sociálnych služieb a vzdelávanie zamestnancov v sociálnych službách.

	Nakoľko implementácia zákona o sociálnych službách začala v čase, keď aj Slovenská republika, podobne ako iné štáty čelí priebehu a dopadom globálnej finančnej a hospodárskej krízy, vláda SR podpísala dňa 13. februára 2009 so Združením miest a obcí Slovenska Memorandum o spolupráci pri riešení dopadov finančnej a hospodárskej krízy na slovenskú spoločnosť. V čl. 1 bod 4 Memoranda sa vláda zaviazala, okrem iného, monitorovať a štvrťročne vyhodnocovať finančný dopad zavedenia nových úloh na mestá a obce za účelom jeho refundácie zo štátneho rozpočtu a z fondov Európskej únie. 

	Na základe tohto záväzku spracovalo Ministerstvo práce, sociálnych vecí a rodiny SR v spolupráci s Inštitútom pre výskum práce a rodiny dva monitorovacie dotazníky, jeden pre miestnu samosprávu, druhý pre regionálnu samosprávu, ktoré boli v mesiaci júl 2009 distribuované na jednotlivé vyššie územné celky, mestá a obce. Na účely monitoringu implementácie zákona o sociálnych službách boli spracované vyplnené dotazníky zo všetkých vyšších územných celkov za obdobie od 1. 4. 2009 do 30 6. 2009 a zosumarizované údaje z vyplnených dotazníkov 851 obcí a miest za  obdobie od 1. 1. 2009 do 30.6.2009. 

	Materiál má len informatívny charakter, ale vzhľadom na záväzok vlády č. 4 Memoranda o spolupráci pri riešení dopadov finančnej a hospodárskej krízy na slovenskú spoločnosť uzatvoreným medzi vládou SR a Združením miest a obcí Slovenska dňa 13. februára 2009 sa navrhuje uznesením vlády SR uložiť ministrovi financií refundovať obciam a mestám náklady na nové úlohy, ktoré im vyplývajú zo zákona o sociálnych službách za obdobie do 30.6.2009.

	Materiál sa v bode B. 1. návrhu uznesenia vlády SR predkladá v rozpore s Ministerstvom financií SR, ktoré žiada vypustiť úlohu pre ministra financií refundovať obciam a mestám náklady na nové úlohy, ktoré im vyplývajú zo zákona o sociálnych službách vzhľadom na to, že predložený materiál predstavuje len čiastkový monitoring za 1. polrok 2009, pričom Ministerstvo financií SR preferuje komplexný prístup k riešeniu problematiky financovania samosprávnych pôsobností miest a obcí v súčasnom období aj s prihliadnutím na dopady finančnej a hospodárskej krízy.